Torsdag skrives der historie, når de første forsøgsdeltagere får en ny danskudviklet coronavaccine stukket i armen. Det oplyser professor og overlæge ved Infektionsmedicinsk Afdeling på Aalborg Universitetshospital og national koordinator for afprøvningen, Henrik Nielsen. Det bliver ham og hans afdeling, der kommer til føre nålen i overarmen på de første europæiske forsøgsdeltagere. - Det er uhyre spændende, for selvom vi allerede har gode vacciner, kunne vi godt tænke os en vaccine, som både har en længerevarende effekt, og som er lettere at håndtere. Disse ønsker tror vi, at denne nye vaccine kan indfri, blandt andet fordi, den er udviklet med en anden teknologi end de vacciner, der bruges i dag, siger han. De første forsøg på dyr og mennesker har hidtil indikeret, at vaccinen, der fremstilles af Bavarian Nordic, giver flere antistoffer og en mere varig beskyttelse. Samtidig behøver vaccinen heller ikke at blive transporteret og opbevaret ved meget lave temperaturer, sådan som det er tilfældet med vaccinerne fra Pfizer og Moderna. Det oplyser Aalborg Universitetshospital i en pressemeddelelse . Lodtrækningsforsøg skal dokumentere vaccinens effekt Til at dokumentere den nye vaccines effekt, er der planlagt et lodtrækningssforsøg. Her bliver 3.000 frivillige fra Danmark, Belgien og USA vaccineret med Pfizers vaccine-booster eller danske Bavarian Nordics nyudviklede vaccine. Hvilken af de to vacciner, den enkelte får tildelt, afgøres ved lodtrækning, hvor selv ikke forskerne ved, hvem der får hvad. - Først når forsøget er afsluttet, og alle data er indsamlet, får vi forskere og forsøgsdeltagerne svaret på, hvilken vaccine, der er blevet givet, siger overlægen. De frivillige vil over de næste måneder bliver rekrutteret af de medvirkende hospitaler, for derefter at følge dem i et år. Forventningen er nemlig, at man til næste sommer har den fornødne data, som skal afgøre den danske coronavaccines skæbne. - Efter selve afprøvningen udestår et stort arbejde med at behandle de mange data, som skal danne grundlag for dokumentationen af vaccinens effekt, og i sidste ende forhåbentlig myndighedernes godkendelse af, at den kan komme på markedet. - Dette vil tidligst ske i 2024, meddeler overlægen.

Referat:
Det er den afgørende fase-3 afprøvning, der torsdag skal finde sted på Aalborg Universitetshospital.